પ્રેમ કરતાં પહેલાંની પાંચમી વાત એ કે નિખાલસતા કે પછી ટ્રાન્સપરન્સિ-પારદર્શિતાના નામે તમારે સામેની વ્યક્તિ પર તમારા જીવનના તમામ પ્રસંગોનો બોજ ઠાલવી દેવાની કોઈ જરૂર નથી. સામેની વ્યક્તિ તમારા આ બોજને વેંઢારવા તમારા જીવનમાં પ્રવેશી રહી નથી. નિકટતા જતાવવા ઘણી વખત તમને તમારો આ સાઘળોય બોજ ઠાલવી દેવાનું મન થાય અને એવું કરી લીધા પછી એ પણ એવું કરે એવી અપેક્ષા તમારામાં જન્મે. પણ એ તમારા કરતાં વધારે સમજદાર હોય અને તમારા પર એવો વધારાનો ભાર લાદવા ન માગે ત્યારે તમને થાય કે મારી નિખાલસતાનો, મારી પારદર્શકતાનો પડઘો નથી પડી રહ્યો. કાકા, તમને કોણે કહેલું કે તમારે આ રીતના નિખાલસ થવાનું છે. નિખાલસતા અને પારદર્શકતા એટલે તમે કોઈને તમારી ટ્રુ સેલ્ફ વિશે અંધારામાં ન રાખો તેવી વર્તણૂક. ભૂતકાળના તમારા છબરડાઓને ખુલ્લા પાડવાની એમાં કોઈ શરત છે જ નહીં. નવ્વાણું ટકા આ છબરડાઓ સેક્સ અને પ્રેમસંબંધોને લગતા હોવાના, જે જાણીને સામેની વ્યક્તિ એમાં પોતાની કલ્પનાઓ ઉમેરીને વધુ શોષાવાની. તમારી સાથે એ એવું કરે તો તમારું પણ એ જ થવાનું. જેના ભૂતકાળમાં તમારું સ્થાન હતું જ નહીં અને તમારા ભૂતકાળમાં એવું સ્થાન નહોતું તો પછી એ બધી વાતોનો આજની તારીખે મતલબ શું છે, શા માટે એવા બોજની એકપક્ષીય કે દ્વિપક્ષી આપલે હોવી જોઈએ?